AARHUS: Det bliver et sammenrend af pressefolk og stjernekokke af de helt store, når verdens mest anerkendte gastro-guide til februar drysser stjerner over nordiske restauranter af Michelin-kaliber.

Arrangementet foregår i Aarhus, og det er faktisk første gang nogensinde, at Guide Nordic Countries finder sted uden for en hovedstad.

- Vi ser frem til at fejre de nordiske restauranter i Aarhus næste år. De senere år har byen udviklet sig stærkt, og er i dag et økonomisk, kulturelt og kulinarisk kraftcenter i Danmark. Som en stor studie- og havneby favner Aarhus nye idéer og tradition. Det gennemsyrer også den gastronomiske scene, siger Gwendal Poullennec, international direktør for Michelin Guiden i en pressemeddelelse.

- I Aarhus er toprestauranterne innovative, men ligger tit side om side med mere enkle steder, der stadig deler begejstringen for de fine råvarer, Danmark tilbyder. Det er dette miks mellem traditionel mad, som det berømte smørrebrød, det nynordiske køkken og inspirationen fra hele verden, som alverdens madelskere rejser til Aarhus for at opleve, konstaterer hun.

Værtskabet, der er hentet til Aarhus af VisitAarhus i samarbejde med Aarhus Kommune, Region Midtjylland, Business Region Aarhus og Food Organisation of Denmark, er selvsagt noget, der skaber glæde og stolthed i byen.

- Vi er meget stolte over, at Michelin har valgt at lancere den nordiske Michelin-guide i Aarhus. Det er en international anerkendelse af den markante gastronomiske udvikling, Aarhus og Østjylland har gennemgået over de senere år drevet af topkokke og lokale fødevareproducenter, siger borgmester Jacob Bundsgaard (S) i en pressemeddelelse.

Stjerneoverrækkelsen finder sted 18. februar i Musikhuset Aarhus foran 500 gæster.